- Vi har været udsat for et alvorligt tillidsbrud. Det er utilstedeligt at videresende intern mailkorrespondance til et større forum. Det vil vi ikke finde os i, siger Martin Iversen.

TØNDER: Rømø Tønder-Turistforening og Tønder Kommune er ikke enige om fremtidens kurs for turismeudvikling. Nu rammer det i forvejen belastede samarbejde ind endnu en bump på vejen. I skarpe vendinger kræver formanden for turistforeningen, Martin Iversen, kommunens observatør i bestyrelsen, Daisy Dahl (V), Skærbæk, fjernet.

Vi har været udsat for et alvorligt tillidsbrud. Det er utilstedeligt, at videresende intern mailkorrespondance til et større forum. Det vil vi ikke finde os i.

Han henviser til, at Daisy Dahl i den forløbne uge videresendte mailkorrespondance mellem bestyrelsesmedlemmerne til politikerne i byrådssalen. Venstre-politikeren videresendte mailene, som Martin Iversen betegner som interne, med følgende besked:

- Da jeg sidder som observatør for Rømø-Tønder Turistforening, synes jeg nedenstående mailkorrespondance er væsentlig information at videresende. Den skal læses nedefra og op:

Af mailkorrespondancen fremgår blandt andet, at foreningens næstformand, Iver Gram, Møgeltønder, tager afstand fra den øvrige bestyrelses ultimative krav om ikke at indgå i et destinationssamarbejde med Esbjerg og Fanø kommuner.

Daisy Dahls aktion har fået Martin Iversen op i det røde felt - og til tastaturet. I en mail til hele kommunalbestyrelsen, som JydskeVestkysten er i besiddelse af, kræver han både Daisy Dahls tilbagetrækning og vægrer sig mod, at turistforeningen bliver del af det, som han kalder en politisk dagsorden.

Martin Iversen skriver blandt andet:

- Vi er sat i verden til at støtte vores medlemmer og for at markedsføre, brande og udføre turistinformation m.m. i Tønder Kommune. Nu presser man på med skjulte dagsordener og læk af intern kommunikation, således at vi mister vores integritet og fremstår som uenige og amatøragtige. Det vil vi ikke finde os i, og vi må på det kraftigste kræve, at dette stopper nu.

- Samtidig må jeg bede borgmester og kommunalbestyrelsen om at finde en ny politisk observatør som har reelle hensigter og som kan forstå sin rolle som politisk observatør i Rømø Tønder Turistforening.

Borgmester Henrik Frandsen, der er blandt de 31 modtagere af formandens mail, siger i en kommentar, at han ikke agter at følge Martin Iversens opfordring.